Kerk onttrek uit AntarktikaFoto: stuff.co.nz Die National Science-stigting wat ook die Amerikaanse Antarktika-program finansier, het gevra dat die Nieu-Seelandse biskoplike gebied sy skakel na Antarktika sluit as gevolg van baie swak bywoning van gemeentelede. ŉ Protestantse kapelaan van die Amerikaanse weermag en ŉ Katolieke priester wat reeds 57 jaar lank tydens somermaande in Antarktika gevestig is, is nou onttrek. Vader Dan Doyle, wat reeds 40 jaar in Antarktika werk, sê dat die gemeentelede van Chapel of the Snows oor die jare al minder dienste bywoon. Die kontinent se somermaand-bevolking het ook sterk begin daal as gevolg van Amerika se begrotingsbesnoeiings, wat beteken dat minder wetenskaplikes Antarktika toe gestuur word. Die Katolieke kerk het dienste, berading en ondersteuning aan tot 2 000 mense gegee wat in McMurdo en Amundsen-Scott gevestig is. Volgens Doyle het tegnologie ook ŉ invloed in die afname van kerkbywoning. Mense voel nie meer so geïsoleerd nie, want hulle kan nou maklik met ander deur e-pos en internet kommunikeer. Die Kerk voel jammer en hartseer om ná soveel jare te onttrek en meen dat dit ŉ ongelooflike belewenis was. McMurdo-stasie sal steeds ŉ militêre kapelaan hê om ondersteuning te bied waar nodig. Besoek gerus stuff.co.nz vir die volledige berig.